**Beosong 2013.** prvi je po redu Beosong ikada održan. To je takmičarski muzički festival i izbor za pesmu koja će predstavljati Srbiju na Pesmi Evrovizije 2013. u Malmeu. Ove godine je pobedila pesma grupa *Ljubav je svuda* grupe Moje 3, koju čine Mirna Radulović, Nevena Božović i Sara Jovanović. Takmičenje je organizovala Radio-televizija Srbije.

Princip
-------

Tokom dvosatnog programa obe večeri, voditelj u centralnom studiju bila je Maja Nikolić, dok su u studiju 9 sa takmičarima bili voditelji RTS-ovog radijskog probrama Gorica Nešović i Dragan Ilić. Prema pravilniku, takmičarske pesme su premijerno izvedene tokom prve večeri festivala.

Pesme su rangirane isključivo prema SMS glasovima građana Srbije, koji su u roku od deset minuta po večeri imali mogućnosti da pošalju maksimalno pet poruka sa jednog mobilnog broja. Urednik festivala bio je Dragoljub Ilić, a reditelj Ivan Stefanović. Festival je održan 2. i 3. marta (polufinale i finale) od devet časova popodne u studiju RTS-a, uz direktan prenos na RTS 1, RTS Satelit, RTS , ali i putem onlajn video striminga na sajtu televizije.

Pripreme
--------

Dana 28. novembra 2012, srpska državna televizija je objavila da će organizovati u potpunosti novo takmičenje — Beosong. Kako je kasnije i bilo, a tada samo najavljeno, takmičenje se sastoji iz dva dela. Prvi deo je polufinale, tokom kojeg se odabira pet pesama-finalista, od ukupno petnaest koje je žiri prethodno odabrao od svih kompozicija prethodno dostavljenih televiziji. Drugi deo je finale, u kojem glasači odabiraju jednu od pet numera. U oba dela, ishod je stopostotno baziran na glasanju SMS porukama, pri čemu se sa jednog broja prihvata pet poruka tokom glasanja koje traje deset minuta.

Period tokom kojeg je predaja kompozicija bila dozvoljena otpočeo je 1. decembra 2012, a trebalo je da bude zatvoren 20. januara 2013, ali je produžen za jedan dan, te su poslednje numere predate 21. januara. Radio-televizija Srbije je 29. januara objavila da je pristigla 171 pesma, i da će uskoro biti odabrano petnaest najboljih. Dana 31. januara, žiri, koji su činili Bilja Krstić (muzički urednik), Momčilo Bajagić (kompozitor), Vladimir Maričić (kompozitor i pijanista), Dragoslav Stanisavljević (džez redakcija) i Dobroslav Predić (muzička redakcija), odabrao je pesme namenjene polufinalu.

Poslednje potvrde spiska učesnika obavljene su 9. februara. Takmičari su svakodnevno vežbali. Ipak, početkom februara, došlo je do obrta, jer je Maja Odžaklijevska izjavila da neće moći da učestvuje usled zdravstvenih problema. Ona je svoju kompoziciju *Anđeo s neba*, koju je komponovao Nikola Burovac, nameravala da preda svojem mlađem kolegi Nenadu Cvijetiću. Iako Maji i Cvijetiću taj ustupak nije mogao biti učinjen, Odžaklijevska je oslobođena svih proba, kako se ne bi preterano zamarala. Sem toga, ona je svoju baladu u polufinalu izvela sedeći na visokoj stolici.

Polufinale
----------

Polufinale ovog Beosonga održano je 2. marta u beogradskom studiju RTS-a. Gledaoci su pitem SMS glasanja od petnaest izvođača ponuđenih pesama izabrali pet finalsta za sutrašnji nastup — Sašku Janković (učesnicu *Prvog glasa Srbije 2013*), grupu Skajz (tri devojke kojima je Skaj Vikler napisao pesmu), Dušana Svilara (pobednik *Zvezda Granda 2007*), Mariju Mihajlović (najpoznatija po pratećim vokalima) i grupu Moje 3 (finalistkinje *Prvog glasa*). Za razliku od sutrašnjeg finala, u studiju nije bilo bitnih sporednih dešavanja, gostovanja, internih šala i promocija.

Nakon saopštavanja rezultata polufinala, vidno revoltirana njima, Maja Nikolić je ubrzano napustila šminkernicu RTS-ovog studija. Napolju su je presreli novinari, koji su od nje zahtevali da objasni svoje postupke. Pevačica je u intervjuu koji je dala na izlazu ispričala da je čitavo takmičenje namešteno i da je pobednik odavno poznat — grupa *Moje 3*.

Međutim, dodala je da Mirna, Nevena i Sara veoma dobro pevaju, i da sigurno nisu one odgovorne za nameštanje. Intervju je završila komentarom — da ova zemlja *[Republika Srbija]* ima zakon, to bi se sve istražilo i proverilo jer SMS glasove je vrlo lako namestiti. U međuvremenu je rekla da je nemoguće da ona i Maja Odžaklijevska sa dugogodišnjom karijerom imaju mnogo manje glasova od slatkih anonimnih devojaka (grupa Skajz).

Devojke iz *Moje 3* odgovorile su da ih ne interesuju nagađanja. *Muzika nam je uvek bila na prvom mestu, publika je to prepoznala i zato smo zasluženo i pobedile*. Dodale su da je pobeda bila časna. *Muzika je bitna i muzika je pobedila*.

**Polufinale — 2. mart 2013.**| Redni broj | Izvođač | Peesma | Odlike | Glasovi | Mesto |
| --- | --- | --- | --- | --- | --- |
| 1 | Moje 3 | *Ljubav je svuda* | Saša Milošević Mare (m/a)  Marina Tucaković (t) | 10.994 | 1 |
| 2 | Igor Terzija | *Moja svetlosti* | Aleksandar Filipović (m/a)  Rastko Savić (t) | 578 | 15 |
| 3 | Maja Nikolić | *Blagoslov* | Mark Pelink (m/a)  Maja Nikolić (t) | 769 | 11 |
| 4 | Kal | *Kadifa usne* | Dragan Ristić (m/a)  Dušica Milanović Marika (t) | 1.553 | 7 |
| 5 | Nenad Milosavljević | *Ruža od baruta* | Nenad Milosavljević (m/a/t)  Vladimir Dulović (t) | 1.495 | 8 |
| 6 | Saška Janković | *Duga u tvojim očima* | Slobodan Boban Petrović (m/a/t)  *Studio 3000* (a) | 3.628 | 3 |
| 7 | Dušan Zrnić | *Što prolazim* | Ana Bojić Mrđen (m/t)  Aleksandar Filipović (a) | 590 | 14 |
| 8 | Maja Odžaklijevska | *Anđeo s neba* | Nikola Burovac (m)  Sona Buljan (t)  Marko J. Kon (a) | 616 | 13 |
| 9 | Dušan Svilar | *Spas* | Marko Đurašević Mahoni (m/a)  Rastko Savić (t) | 7.518 | 2 |
| 10 | Skajz (*SKY's*) | *Magija* | Skaj Vikler (m/a/t) | 1.995 | 4 |
| 11 | Ksenija Kočetova | *Svetla pale se za nas* | Maksim Kočetov (m/a)  Ksenija Kočetova (t)  Toni Malbašić (t) | 618 | 12 |
| 12 | Marija Mihajlović | *Halo* | Nikola Čuturilo (m/t)  Boban Janković (a)  Srđan Tanasković (a) | 1.691 | 5 |
| 13 | Aleksandra Dabić | *Savrpen kraj* | Dobrivoje Marić Čarli (m/a/t) | 1.614 | 6 |
| 14 | Kristina Savić | *Za tebe živim* | Vojkan Borisavljević (m)  Vladan Savić (t)  Uroš Ranković (a) | 894 | 9 |
| 15 | Žarko Stepanov | *Tren* | Ivan Ilić (m/a/t) | 894 | 9 |

Finale
------

Pet finalista koji su prošli polufinale, nastupali su sa istim pesmama, kostimima i koreografijama (prema pravilniku) odmah sledeće veče, 3. marta. Sa najvećim brojem SMS poruka, pobedile su Moje 3 sa pesmom *Ljubav je svuda*.

Finalno veče je oko 21 čas počelo nastupom plesne grupe *La luna*, koja je igrala uz zvuke numere *Euphoria*, koja je prošle godine pobedila na Evrosongu. Usledila je šala Gorice i Dragana, kada su pokazali kofer u koji su navodno spakovali tople stvari *za Malme, gde je sada jedan stepen [celzijusa]*. Takmičenje je otvorila Saška. Sedeća je nastupala grupa Skajz, koju čine Ksenija Knežević (učesnica *Ja imam talenat*), Dana Gašić i Anđela Vujović.

Sledeći je nastupio Dušan Svilar, a zatim i Marija Mihajlović. Poslednje su nastupale Sara, Nevena i Mirna (*Moje 3*). Tokom glasanja, prikazivane su rekapitulacije, dok je u završnici glasanja (oko 22 časa) Marija Šerifović pevala pobedničku pesmu *Molitva*, tokom čijeg je izvođenja pokazala majicu sa natpisom *muzika iznad korupcije*.

Nakon Marije, nastupali su učesnici protekle sezone takmičenja *Ja imam talenat*, koje se malo pre Beosonga održavalo na RTS-u. Nastupale su mnoge plesne grupe i *Big bend* domaćina, dok je revijalni deo otvorila Emilija Đonin. Prikazivani su i inserti o mnogim poznatim Srbima i Srbijancima — teniser Novak Đoković, violinista Nemanja Radulović, fudbaler Nemanja Vidić, matematičar Teodor fon Burg, tekvondistkinja Milica Mandić. Tema inserta bio je i Jovan Radomir, švedska televizijska ličnost srpskog porekla. Pred objavu rezultata glasanja, novi singl *Ono što ti nisam rekao* promovisao je Oliver Mandić.

**Finale — 3. mart 2013.**| Redni broj | Izvođač | Peesma | Odlike | Glasovi | Mesto |
| --- | --- | --- | --- | --- | --- |
| 1 | Saška Janković | *Duga u tvojim očima* | Slobodan Boban Petrović (m/a/t)  *Studio 3000* (a) | 6.471 | 3 |
| 2 | Skajz (*SKY's*) | *Magija* | Skaj Vikler (m/a/t) | 3.403 | 5 |
| 3 | Dušan Svilar | *Spas* | Marko Đurašević Mahoni (m/a)  Rastko Savić (t) | 20.298 | 2 |
| 4 | Marija Mihajlović | *Halo* | Nikola Čuturilo (m/t)  Boban Janković (a)  Srđan Tanasković (a) | 5.013 | 4 |
| 5 | Moje 3 | *Ljubav je svuda* | Saša Milošević Mare (m/a)  Marina Tucaković (t) | 25.959 | 1 |

Evrovizija
----------

Predstavnice Srbije, članice grupe *Moje 3* Mirna, Nevena i Sara, nastupiće 14. maja u polufinalu Pesme Evrovizije u Malmeu, radi osvajanja mesta u finalu, koje će se održati četiri dana kasnije, 18. maja.

Izvori
------

1. 1 2 3  Brey, Marco. „Moje 3 to represent Serbia!". Eurovision TV. Pristupljeno 6. 3. 2013.
2. ↑  „Beosong 2013". RTS. Pristupljeno 6. 3. 2013.
3. ↑  Webb, Glen. „Serbian entry to be chosen in Beosong 2013". Eurovision TV. Pristupljeno 6. 3. 2013.
4. ↑  „Konkurs za srpsku kompoziciju produžen za jedan dan". RTS. Pristupljeno 6. 3. 2013.
5. ↑  Webb, Glen. „Serbia: 171 songs submitted for Beosong 2013". Eurovision.tv. Pristupljeno 6. 3. 2013.
6. ↑  Webb, Glen. „Serbia: RTS reveals the 15 semi finalists". Eurovision TV. Pristupljeno 6. 3. 2013.
7. ↑  „Spisak izvođača i autora na „Beosongu 2013"". RTS. Pristupljeno 6. 3. 2013.
8. ↑  „Marija Šerifović je potpuno u pravu!". Alo!. Arhivirano iz originala na datum 2014-01-06. Pristupljeno 6. 3. 2013.
9. ↑  „RTS naterao bolesnu Maju Odžaklijevsku da peva!". Pravda. Pristupljeno 6. 3. 2013.
10. ↑  Brey, Marco. „Serbia: Five qualifiers for tomorrow's final". Eurovision TV. Pristupljeno 6. 3. 2013.
11. 1 2  „Beosong je namešten čim ja sa onakvom pesmom nisam u finalu". Blic Online. Pristupljeno 6. 3. 2013.
12. ↑  „Nagađanja o nameštanju Beosonga nas ne interesuju". Blic Online. Pristupljeno 6. 3. 2013.
13. ↑  „Časno smo pobedile!". Blic Online. Pristupljeno 6. 3. 2013.
14. 1 2  U medijima je prisutna pogrešna transkripcija Skajs. Jedina ispravna je Skajz, prema engl. .
15. ↑  „Mirna, Sara i Nevena idu na Evrosong". Novosti. Pristupljeno 6. 3. 2013.
16. ↑  „„Moje 3" karte za Malme!". RTS. Pristupljeno 6. 3. 2013.
17. ↑  „„Moje 3" za Srbiju na Evroviziji". Politika. Pristupljeno 6. 3. 2013.
18. ↑  „"Moje 3" predstavljaće Srbiju na Evroviziji". Pravda. Pristupljeno 6. 3. 2013.

  


| Srbija na Pesmi Evrovizije |
| --- |
| Jugovizija (od debija 1961. do raspada SFRJ 1992. sa pauzama) |
| Evropesma-Europjesma (srpskocrnogorsko finale; Beovizija je bila polufinale) |
| Beovizija (2003, 2004, 2005, 2006, 2007, 2008, 2009) |
| 3 pa 1 za Oslo (mini-takmičenje 2010. usled finansijskih problema RTS-a) |
| Beosong (nakon dve godine internog odabira — 2013) |